Els Mossos d'Esquadra han detingut 16 treballadores sexuals implicades en estafes a clients de tres clubs de Barcelona. Les detencions culminen una investigació iniciada el 2015, quan diversos clients dels locals van començar relatar els fets. Segons han informat els Mossos a partir del relat de 9 homes les treballadores s'aprofitaven de l'estat d'embriaguesa dels clients per fer uns càrrecs a les targetes de consumicions inexistents. L'anàlisi posterior dels tiquets de les consumicions va permetre demostrar que estaven manipulats. L'import de l'estafa ascendeix a uns 40.000 euros. A banda de les 16 treballadores sexuals els Mossos també han denunciat l'administradora dels locals pels delictes d'estafa i falsificació documental i han detingut 7 treballadors, entre els quals hi ha un cambrer i les encarregades del local. Les treballadores sexuals detingudes s'aprofitaven de l'estat d'embriaguesa dels clients per fer uns càrrecs en les seves targetes bancàries en concepte de consumicions que no arribaven a prendre o posant un "0" en l'import a l'hora de realitzar el pagament en el datàfon. Aquest fet suposava  que el client acabava pagant 10 vegades més de l'import real.  L'home convidava voluntàriament noies del club i, a l'hora de cobrar la consumició, l'encarregada de fer el cobrament amb el datàfon posava un “0” de més a la màquina. Paral·lelament, la víctima també signava un comprovant amb l'import correcte i posteriorment afegien el “0” de més perquè en quedés constància.  En la majoria dels casos les víctimes eren turistes o mantenien una relació sentimental estable per la qual cosa ha costat molt que denunciessin els fets als mossos per por a tenir problemes amb la seva parella. Fins ara 9 homes han denunciat l'estafa.   L'estudi i anàlisi dels tiquets recollits que havien signat els denunciants va permetre concloure a la policia que aquests documents havien estat manipulats. En gairebé tots els casos es van detectar alteracions en els imports cobrats als quals s'hi havia afegit un “0” de més.   Segons els Mossos, la investigació s'ha allargat durant mesos perquè els responsables del local han posat impediments per aportar les filiacions de les noies que estaven amb els clients en el moment de les denúncies així com de les treballadores que cobraven amb el datàfon. Així mateix, en un principi tampoc van aportar imatges per poder esclarir els fets. Finalment, a partir d'una sanció administrativa per no col·laborar amb la policia en un altre cas, l'empresa va aportar imatges dels últims casos i filiacions de les persones implicades.  Finalment la investigació ha culminat amb un balanç de  23 persones detingudes, de les quals 7 eren treballadors del local (6 dones i 1 home) i 16 eren treballadores sexuals. També s'ha denunciat l'administradora del local com autora de 7 delictes d'estafa, 1 delicte d'estafa lleu i 7 delictes de falsificació documental. Els investigadors no descarten que noves víctimes denunciïn haver estat víctimes també d'aquest tipus d'estafa.

Summary: Detenen 16 treballadores sexuals per fer càrrecs fraudulents a les targetes de clients aprofitant que estaven ebris


La Policia Local de Manlleu ha detingut un home, de 29 anys i amb domicili desconegut, com a presumpte autor d'un delicte contra la salut pública. Els fets es remunten al 9 de novembre, quan els agents de la Policia Local, en un control rutinari de seguretat ciutadana, van escorcollar el jove i li van trobar cinc peces de substàncies resinoses de color marró amagades a l'interior de les butxaques i als mitjons. Concretament, segons el pesatge practicat per la policia, les peces d'haixix pesaven 12,8 grams. El detingut també portava a sobre 305 euros en metàl·lic. Un cop acabada la instrucció de les diligències, es va posar el detingut a disposició judicial.

Summary: La Policia Local de Manlleu enxampa un home amb 12 grams d'haixix i 300 euros en metàl·lic


El trànsit a l'àrea metropolitana de Barcelona d'entrada i sortida aquest diumenge va baixar un 87% respecte a un cap de setmana normal. En total, van circular-hi 88.083 vehicles, quan el 8 de març ho van fer 653.180, segons ha informat el Servei Català de Trànsit.

Summary: El trànsit a l'àrea metropolitana baixa diumenge un 87% respecte a un cap de setmana normal


Una parella de turistes francesos ha donat positiu per coronavirus i ha obligat a fer les proves PCR a diversos treballadors d'un hotel i d'un restaurant de Roses (Alt Empordà). Segons fonts consultades per l'ACN tots els empleats han donat negatiu. El matrimoni va arribar a Roses el passat dissabte 4 de juliol. Després d'allotjar-se en un dels hotels de la localitat costanera, van anar a sopar en un restaurant. Va ser l'endemà quan la parella va començar a notar símptomes i va decidir tornar el mateix diumenge al seu país. Un cop allà, es van fer la prova PCR que va donar positiu per coronavirus. Aleshores, es van posar en contacte amb l'hotel on es van allotjar i amb el restaurant on van sopar per advertir de la situació. En el moment en què es va tenir coneixement del cas, els dos establiments van aplicar els protocols i van aïllar les persones que van estar en contacte amb la parella per tal d'evitar contagis, en cas que algun treballador s'hagués contagiat. Això ha obligat al restaurant a tancar de manera puntual, ja que es tracta d'un establiment petit i amb només cinc empleats, i tots han hagut de passar les proves. En el cas de l'hotel, l'activitat va seguir de manera habitual un cop aïllats els treballadors que eren possibles contagis. Un cop fetes les PCR a tots ells, tant els del restaurant com els de l'hotel el resultat ha estat negatiu, fet que permetrà als empleats tornar a l'activitat demà dissabte. Les mesures de seguretat tant de l'hotel com del restaurant van evitar que la parella infectés al personal dels dos establiments.

Summary: Una parella de turistes dona positiu per covid i obliga a fer la PCR a personal d'un hotel i un restaurant de Roses


Unai Sordo és el nou secretari general de CCOO. Així ho han votat els delegats del sindicat en el XI Congrés Confederal celebrat a Madrid. El nou secretari general ha rebut 659 vots a favor, 75 en contra i 8 abstencions, el que significa un suport del 89%. En declaracions als mitjans després de ser escollit, Sordo s'ha fixat com a objectiu "lluitar contra la creixent desigualtat que s'ha implantat a les empreses" i ha considerat "fonamental" que hi hagi "més gent organitzada a les empreses", especialment a les subcontractes. La seva candidatura era l'única que es presentava i inclou 6 persones de l'executiva anterior i 9 de noves. La comissió executiva ha rebut el suport favorable del 61% dels vots: 451 vots a favor, 208 en blanc i 78 abstencions.  Després de ser escollit, el nou secretari general de CCOO també ha lamentat que el model laboral espanyol "aposta per la precarietat i per una forma de competència en l'economia global profundament errònia i que recau en l'esquena dels més dèbils".  El sindicat ha oficialitzat així el relleu al capdavant de l'organització, després que Ignacio Fernández Toxo anunciés al març que no es presentaria a la reelecció i proposés Sordo com al seu substitut. Des del 2009, Sordo ha ocupat el càrrec de secretari general al País Basc.  Toxo estava al capdavant del sindicat des del 2008. En aquest congrés –que ha de marcar el full de ruta del sindicat per als propers quatre anys-, CCOO vol aconseguir una millor distribució de la riquesa, renovar el sindicalisme i la manera de relacionar-se amb els treballadors.  CCOO té des d'aquest divendres un nou secretari general. El tracta d'Unai Sordo, de 44 anys i que des del 2009 era el líder del sindicat al País Basc. Així ho han votat al XI Congrés Confederal que, des de dijous, se celebra a Madrid. Al congrés participen 751 delegats i també s'han convidat nombroses organitzacions socials, polítiques i d'altres sindicats de més de 30 països.  La candidatura de Sordo ha rebut el suport favorable del 93% dels vots. El 2008, quan Toxo va aconseguir arribar a la secretaria general, ho va fer per només 28 vots de diferencia respecte la candidatura de José María Fidalgo.  El passat mes de març, Toxo ja va anunciar que no es presentaria a la reelecció i ja va proposar el basc Unai Sordo. El successor de Toxo és diplomat en Graduat Social per la Universitat del País Basc i ha treballat al sector de la fusta abans d'incorporar-se a les responsabilitats del sindicat.  A banda del relleu al capdavant del sindicat, el XI Congrés Confederal també ha servit per aprovar la ponència i els estatuts. La sessió de clausura es farà dissabte.

Summary: CCOO escull Unai Sordo com a nou secretari general del sindicat amb el 89% dels vots


El cineasta Paco Plaza, director de l'aclamada cinta de terror 'Verónica' i codirector de REC amb Jaume Balagueró, canvia de registre en la seva nova pel·lícula, 'Quien a hierro mata', una cinta que mescla el thriller amb el drama familiar i el narcotràfic a Galícia com a context. En un moment en què ha proliferat el cinema o les sèries televisives sobre el narcotràfic narrats des de l'èpica, Plaza ha preferit mostrar els tràgics efectes que té en les famílies i ha deixat fora qualsevol tipus d'èpica. "Teníem la responsabilitat d'anar a la contra de la glamurització d'aquest univers i de no donar l'esquena al fet que el narcotràfic ha sembrat dolor i tragèdies familiars a tot el sud de Galícia", assegura Plaza en una entrevista a l'ACN. La cinta arribarà a la gran pantalla aquest divendres i està protagonitzada per Luis Tosar.  En Mario, el protagonista, viu en un petit poble de la costa de Galícia. Treballa en una residència de persones de la tercera edat i tothom l'aprecia. Quan el narcotraficant més famós de la zona, Antonio Padín, surt de la presó, ingressa a la residència i en Mario intentarà que s'hi senti com si estigués a casa. Poc després que arribi a la residència, els dos fills d'Antonio Padín, Kike i Toño, es posen al capdavant del negoci familiar. En Kike ingressa a la presó deixant molts deutes, mentre que en Toño intentarà que el seu pare els assumeixi. En Mario, que és a punt de ser pare, jugarà un important paper en el desenvolupament de la trama.  Plaza explica que 'Quien a hierro mata' no és un film sobre el narcotràfic, sinó sobre personatges a qui la vida ha quedat travessada tràgicament pels efectes de la droga. El director sentia que tenien "la responsabilitat d'anar a la contra de la 'glamurització' d'aquest univers" i fer èmfasi en el dolor i la tragèdia que genera. "No volíem edulcorar el retrat dels narcotraficants, sinó mostrar-los com a part d'una realitat i no tractar-lo d'una manera èpica".  Plaza creu que 'Quien a hierro mata' es distingeix d'altres films per "la complexitat dels personatges" i el drama que viuen, així com per les seves relacions. Un aspecte que destaca el director és que un no sap si al final prefereix que al protagonista, en Mario, li surti bé el pla que vol dur a terme o que fracassi. Això ho va aconseguir "humanitzant la figura de la víctima, però sense satanitzar el botxí. Una de les coses que narra la pel·lícula és que "les millors persones són capaces de les atrocitats més grans i una persona terrible pot tenir un acte de noblesa".  Pel que fa el canvi de gènere, al passar del terror al thriller, assenyala que les pel·lícules tracten sobre persones a qui passen coses. "Ja sigui en un film de terror o un thriller, un s'ha d'unir molt a les emocions dels personatges i ser honest amb el que està passant a la pantalla i com es comporten ells". La clau, explica, és ser fidel als protagonistes.  Luis Tosar L'actor Luis Tosar es posa en la pell d'un infermer, en Mario. El seu plantejament inicial, detalla, era que el personatge era una bona persona que es veu involucrada en "unes circumstàncies extraordinàries" i que el destí el confronta amb un personatge que té a veure amb el seu "dolorós passat". De fet, Tosar apunta que l'infermer podia prendre el camí del projecte familiar, però "en comptes de caminar cap a la llum, comença a internar-se en l'obscuritat".  Tosar admet que la comèdia és el gènere més complicat que hi ha, però en el cas del personatge que interpreta a 'Quien a hierro mata' "hi ha una certa complexitat moral" que l'interessa perquè sempre li ha cridat l'atenció fins on és capaç d'arribar l'ésser humà. "Em crida l'atenció com les persones normals es veuen abocades a fer coses que són extraordinàries o sorprenents pel tipus de persones que un creu que són", assenyala.

Summary: Plaza, sobre 'Quien a hierro mata': "Teníem la responsabilitat d'anar a la contra de la glamurització del narcotràfic"


El 85% de les empreses catalanes familiars consideren “difícil” que els fons europeus per a la recuperació arribin ràpid, principalment a causa de la manca d’acord entre els polítics. Aquestes discrepàncies polítiques generen una imatge “negativa” que “perjudica” la “capacitat d’influència”, segons ha indicat Amadeu Jori, president de l’Associació Catalana de l’Empresa Familiar (Ascef). Jordi també ha considerat que aquests fons constitueixen un instrument “imprescindible” per a la recuperació econòmica. En aquest sentit ha celebrat que Sánchez hagi anunciat avui un primer avançament dels fons per valor de prop de 27.500 milions d'euros. Ara com ara, la preocupació principal d'aquesta patronal empresarial és la reducció de vendes, seguida de la seguretat dels treballadors i la reforma laboral. Els empresaris es preparen per al nou escenari a través de la innovació i la creació de nous productes, la reducció de costos, la millora de la formació i la digitalització. Tot i això, el president de l'Ascef alerta que amb això no n'hi ha prou i demana estímuls econòmics a les administracions públiques, així com mesures per “protegir la vida de les empreses i els llocs de treball”. En aquest sentit, una enquesta interna de l'associació posa de manifest que el 68% dels empresaris creu que l'economia no tindrà una recuperació ràpida, i que la recuperació, després de la caiguda forta que ja s'experimenta, serà progressiva i per sectors. A més, en el marc de la segona onada de la pandèmia, el 61% dels enquestats consideren que el govern de Pedro Sánchez haurà de triar entre economia i salut.

Summary: Els empresaris familiars catalans creuen que la manca d'acord polític endarrerirà els fons europeus per a la recuperació


Un excursionista ha quedat ferit de gravetat en caure aquest dimecres al migdia a la via ferrada del Canal de les Dames a Montserrat, dins el terme municipal de Collbató (Baix Llobregat), segons han informat els Bombers de la Generalitat. Els fets s'han produït cap a tres quarts de dotze del migdia quan l'excursionista, un home de 45 anys, ha caigut des d'una alçada de quatre metres a la via ferrada i ha hagut de ser evacuat en l'helicòpter dels Bombers de la Generalitat a l'Hospital de Bellvitge de Barcelona amb politraumatismes. A més de l'helicòpter, fins al lloc també s'hi ha desplaçat tres dotacions dels Bombers.

Summary: Un excursionista ferit greu en caure a la via ferrada del Canal de les Dames a Montserrat


El port de Tarragona rebrà tres nous creuers des d'aquest divendres i fins dilluns, amb una capacitat per a més de 3.000 passatgers. El primer d'arribar, al moll de Llevant aquest divendres a les vuit del matí, serà el 'Costa Victoria', de la companyia Costa Crociere. Amb 252,9 metres d'eslora i una capacitat de 2.394 passatgers. Marxarà cap a Marsella a les sis de la tarda. Dissabte al migdia, el 'Sea Cloud II', de la companyia Sea Claud, atracarà a la Marina Port Tarraco, procedent de València. Té 117 metres d'eslora i pot transportar 94 creueristes. Marxarà cap a Barcelona a les set de la tarda. Finalment, dilluns a la tarda atracarà a la mateixa marina l''Ocean Majesy', de la companyia Hansa Touristik, procedent de Gènova. Amb 135,3 metres d'eslora, té capacitat per a 621 passatgers i marxarà al vespre cap a Alacant.

Summary: Arriben tres creuers més al port de Tarragona


El Departament d'Agricultura ha posat en marxa, per vuitè any consecutiu, el pla operatiu especial de vigilància i de suport al món rural que té per objectiu reduir el nombre d'incendis forestals relacionats amb els treballs de la sega de cereals i minimitzar-ne els danys. El cos d'Agents Rurals, el Grup Especial de Prevenció d'Incendis Forestals (GEPIF) i les Agrupacions de Defensa Forestal (ADF) mantenen l'operatiu del 17 de juny i fins al 8 d'agost, coincidint amb el període de collita del cereal. Cal destacar que el nombre d'incendis originats per l'activitat de la sega s'ha reduït considerablement des del 2012 en les set comarques tradicionalment cerealístiques de Catalunya. La campanya operativa de la sega consistirà en un control especial d'aquesta activitat agrícola entre el 17 de juny fins al 8 d'agost a set comarques cerealístiques, englobant així quasi el 53% de la superfície de conreu del cereal del país. La campanya comprendrà les comarques de l'Anoia, el Bages, la Conca de Barberà, la Noguera, la Segarra, el Solsonès i l'Urgell. L'operatiu ja s'ha posat en marxa a la comarca de la Noguera i el dia 25 es posa en funcionament a la resta de comarques, on s'inicia més tard perquè la sega del cereal començarà amb retard.  L'operativa està formada principalment per efectius del cos d'Agents Rurals de les set comarques afectades, amb el suport de membres del Grup Especial de Prevenció d'Incendis Forestals (GEPIF) de Forestal Catalana i representants d'Agrupacions de Defensa Forestal (ADF). Consisteix en un desplegament operatiu radial i en la realització d'itineraris diaris per intentar cobrir el màxim de territori. Hi participa el Grup de Suport Aeri dels Agents Rurals amb l'objectiu de millorar la detecció d'eventuals columnes de fum i la coordinació dels efectius terrestres, així com també, si escau, una primera intervenció fins a l'arribada dels equips d'extinció.    Els treballs de la sega són una activitat agrària amb risc d'incendi perquè es duen a terme a temperatures molt elevades, humitats baixes i amb una vegetació fàcilment inflamable. L'objectiu de l'operatiu és reduir el nombre d'incendis forestals relacionats amb aquesta activitat. Jornades de formació prèvies    Prèviament a l'operatiu, els Agents Rurals han dut a terme una campanya informativa i formativa que enguany s'ha estès a les principals 23 comarques cerealístiques de Catalunya, englobant quasi el 95% del total de la superfície de conreu del cereal del total del país, a través de xerrades i jornades de formació amb l'objectiu de prendre consciència del risc d'incendi que suposa l'activitat agrícola en determinades condicions meteorològiques i reforçar el coneixement de les mesures que la normativa vigent estableix i que cal adoptar per reduir aquest risc d'incendi durant les tasques de recol·lecció del cereal, com també d'altres addicionals que es poden tenir en compte. Fins ara, s'han fet xerrades a Tàrrega, Girona, Sarral, Berga, Manresa, Òdena i les Franqueses del Vallès.   A més, els Agents Rurals facilitaran als conductors de les màquines de cereal un tríptic amb les mesures de prevenció necessàries i els lliuraran també un adhesiu on s'indiquen aquestes. Aquest any, per primer cop, s'efectuarà una enquesta entre els conductors de màquines de cereal per tal de poder avaluar el grau de compliment de la recomanació de portar sempre instal·lats els quatre extintors d'aigua -obligatoris en cas d'activar-se el Pla Alfa nivell 3-. Paral·lelament, també s'han organitzat trobades als ajuntaments i a les oficines comarcals del Departament d'Agricultura per compartir la normativa i les recomanacions als alcaldes, a fi de millorar la coordinació entre els diferents agents implicats, afavorir la reducció del nombre d'incendis accidentals i poder minimitzar-ne els danys quan es produeixin.   A banda, Agricultura té habilitada un web amb informació sobre les mesures preventives obligatòries que s'han d'adoptar i una sèrie de recomanacions addicionals en la recol·lecció del cereal per a quan el risc d'incendi forestal sigui alt, així com un seguit d'indicacions de com actuar en cas de conat d'incendi.   Reducció dels incendis per l'activitat de la sega    Aquesta doble campanya informativa i operativa i la gran implicació dels pagesos han fet possible reduir considerablement en els darrers anys el nombre d'incendis originats per l'activitat de la sega, segons el departament. Així, en les set comarques cerealístiques sobre les quals s'ha centrat fins aquesta campanya, s'ha observat una tendència molt positiva. L'any passat van ser 48,08 les hectàrees cremades com a conseqüència d'un incendi relacionat amb la sega, respecte les 92,96 ha del 2017 i les 963,94 ha del 2016. El 2012 es va arribar a 1507,27 hectàrees cremades.

Summary: Agricultura posa en marxa l'operatiu de suport i vigilància per minimitzar els incendis durant l'època de la sega


L'hospital d'Olot ha atès 419 persones amb simptomatologia compatible de covid-19. D'aquests, 121 han acabat ingressats a les unitats d'hospitalització. La unitat de crítics habilitada ha tingut cura d'onze pacients. L'últim que hi va ingressar i que va necessitar ventilació mecànica va ser fa més de quinze dies. Des de l'inici de la pandèmia hi ha hagut 32 morts. Actualment hi ha 14 pacients ingressats que han donat positiu. L'activitat d'urgències s'ha reduït a la meitat i les visites presencials a les ABS que gestiona la fundació s'han reduït un 74%. Per contra, la fundació ha quadruplicat les visites telefòniques i virtuals respecte un període similar de l'any anterior amb més de 3.700 visites telefòniques o telemàtiques.  Entre les dades positives del balanç d'activitat per afrontar l'emergència sanitària destaca que l'hospital comarcal de la Garrotxa ha donat 89 altes hospitalàries de pacients amb covid-19, tots de medicina interna i atenció a la cronicitat. En el cas de la unitat de crítics que es va habilitar amb 4 llits, en el moment de màxima activitat hi ha hagut tres pacients en una mateixa franja horària i en total s'han atès onze pacients. L'últim que va ingressar a crítics i que va necessitar respiració mecànica va ser el 9 d'abril.  D'altra banda, la pandèmia ha obligat a reorganitzar el funcionament i els horaris dels equips de treball. La majoria de visites i proves complementàries a consultes externes i diagnòstic per la imatge s’han fet, en la mesura del possible, virtualment o per telèfon. Només s’han mantingut algunes visites preferents que no es podien ajornar. En total, s’han fet un 68% de les visites previstes aquestes últimes sis setmanes, de les quals un 85% s’han resolt via no presencial. Prop de vuitanta professionals donen positiu La Unitat de Salut Laboral ha adaptat aquestes setmanes el seu horari habitual per tal de donar cobertura i servei als professionals de la Fundació. 79 professionals han donat positiu aquests dies, dels quals 56 ja s’han pogut reincorporar al seu lloc de treball després d’haver donat negatiu a la prova PCR. En total, la unitat de salut laboral ha recollit 185 mostres de professionals amb símptomes respiratoris compatibles amb el covid-19 i, posteriorment, han fet el seguiment de tots aquests casos detectats.  El seguiment telefònic i la comunicació constant amb els pacients ha estat una de les eines més utilitzades aquests dies en àmbits com la rehabilitació. Fisioterapeutes i logopedes han adaptat les rutines diàries d’exercicis i tractaments en format digital per tal d’arribar a tots els usuaris del servei. A nivell d’infermeria s’han reubicat tant infermeres com tècniques d’auxiliar d’infermeria a les plantes d’hospitalització i a la unitat de crítics temporal, instal·lada a reanimació de quiròfan, per tal de reforçar aquestes àrees.  També el seguiment i tractament de pacients oncològics s’ha intentat fer a domicili, fent analítiques i cures de tècniques d’administració de medicaments per evitar el desplaçament d’aquests pacients a un centre de risc com han estat considerats aquests dies els centres hospitalaris.  En el cas de l'activitat de farmàcia s'ha incorporat la compra de medicaments per la unitat de crítics, així com la validació, tramitació i emmagatzematge de tots els equips de protecció individual. Pel que fa al laboratori, l'activitat s'ha adaptat en un primer moment per gestionar l’enviament de les PCR i, posteriorment, per una primera fase inicial de la manipulació de les proves.  Cal tenir present que no tots els serveis han augmentat l’activitat, sinó que hi ha algunes especialitats que han vist com es reduïa. Això ha permès en alguns casos reorganitzar professionals i donar suport a altres àrees.  Increment de les visites telefòniques i virtuals a l’atenció primària  Els centres d’atenció primària de la Fundació han fet més de 3.700 visites telefòniques i virtuals des de l’inici de la pandèmia. És una xifra que pràcticament quadruplica l’activitat d’aquest tipus que es va fer en un període similar el 2019. Aquesta atenció a distància ha permès evitar la concentració de pacients als ambulatoris, seguint les recomanacions de les autoritats sanitàries de quedar-se a casa enlloc de traslladar-se al seu centre de salut. En aquest sentit, la població de les ABS de Sant Joan les Fonts i la Vall d’en Bas-Hostoles ha fet cas d’aquestes recomanacions. Així, l'activitat presencial a aquests centres s’ha reduït un 74%. S’ha passat de les més de 7.000 visites presencials el 2019 a les 1.800 en un període similar d’aquest any i en situació de pandèmia pel covid-19. Pel que fa a l’atenció d’aquestes visites, el personal mèdic ha gestionat un 85% de les visites virtuals i telefòniques, mentre que les visites a domicili les han assumit en un 80% els equips d’infermeria.  En el marc de la reestructuració de l’atenció primària gestionats per la fundació, s'han tancat 5 consultoris locals per tal de concentrar els professionals i garantir-ne la seva seguretat. També s'han reestructurat jornades laborals i es va decidir obrir els centres d’atenció primària en dies festius, com va passar en dos dels quatre dies de Setmana Santa, per tal de donar recolzament a les urgències hospitalàries.  La pandèmia ha canviat el dia a dia de tots els serveis de la Fundació, no només dels professionals que fan atenció directe als pacients. Molts serveis de suport han hagut de modificar la seva activitat i adaptar-se a la nova situació. Neteja ha estat un servei imprescindible per fer front al virus i ha incrementat extraordinàriament l’activitat per tal de garantir la correcta desinfecció i neteja de totes les àrees. Aquest també ha estat el cas de la bugaderia que ha duplicat els quilos de roba diaris que es renten, tant pel que fa uniformes i pijames com tovalloles.  En total, s’han ampliat 30 jornades laborals i s’han fet 12 contractes nous, la majoria d’ells per cobrir llocs de treball d’infermeria, tècnics auxiliars d’infermeria i neteja. Paral·lelament, durant aquest període també s’han incorporat dos estudiants de disciplines científiques com a voluntaris per donar suport telefònic a la unitat d’atenció al ciutadà, admissions i farmàcia.

Summary: L'hospital d'Olot atén 419 persones amb símptomes de covid-19, dels quals 11 han ingressat a la unitat de crítics


Agents de la policia espanyola han detingut cinc persones, una d’elles a Barcelona, com a presumptes integrants d’una organització dedicada al tràfic d’éssers humans. Es tracta de cinc homes d’entre 24 i 31 anys, dos dels quals de nacionalitat marroquina i tres més de Guinea Equatorial. L’operatiu policial va començar el 31 de maig, quan agents del Grup Operatiu de Fronteres (GOF) de servei al lloc fronterer de Beni Enzar van interceptar un cotxe a punt d’entrar a Melilla amb tres persones d’origen subsaharià ocultes en forats que s’havien fet expressament al vehicle. El jove que conduïa, de 29 anys, va ser detingut, i els tres immigrants clandestins van ser traslladats al Centre d’Estància Temporal d’Immigrants. A partir d’aquí es va detectar que el vehicle duia matrícules falses, que corresponien a un automòbil de la mateixa marca i model, i que se li havia manipulat el número de bastidor. Més endavant, les investigacions van portar a detenir a Barcelona el propietari del turisme, de 31 anys, que havia comprat el vehicle a una altra persona resident a Tarragona.  Les conclusions dels agents sobre el modus operandi d’aquesta presumpta organització indiquen que uns membres introduïen vehicles al Marroc on se’ls canviaven les matrícules, se’ls manipulaven els bastidors i se’ls practicaven dobles fons tant a la guantera com a la part de darrere. En paral·lel, altres membres es dedicaven a captar persones per introduir-les de forma il·legal a Melilla, a canvi de quantitats elevades de diners.  Les cinc detencions, indica la policia, han permès desmantellar parcialment l’organització dedicada al tràfic d’éssers humans.

Summary: Cinc detinguts, un d’ells a Barcelona, com a presumptes integrants d’una xarxa de tràfic d’éssers humans


El conductor d'un turisme ha mort aquesta matinada a causa d'un accident que s'ha produït a l'avinguda de Carles III, 131, al districte de les Corts, a Barcelona. Segons ha informat l'Ajuntament, per causes que es desconeixen, a la sortida del túnel i en sentit descendent, el vehicle ha xocat amb un obstacle fix, ha bolcat i s'ha incendiat. El conductor ha quedat atrapat i ha mort. Es tracta d'un home que no ha pogut ser identificat. La comitiva judicial ha fet l'aixecament del cadàver. L'accident, que ha tingut lloc poc després de les 4 de la matinada, ha obligat a tallar el trànsit en els dos sentits de la marxa per tal que els Bombers de Barcelona poguessin sufocar l'incendi. El trànsit ha quedat normalitzat a les 5:36 h. Els Bombers han desplaçat un vehicle i també s'hi han desplaçat dues unitats del Sistema d'Emergències Mèdiques (SEM). L'Ajuntament ha activat el protocol d'atenció psicològica del Servei d'Urgències i Emergències Socials municipal per atendre els familiars un cop es pugui identificar a la víctima. La Unitat d'Investigació i Prevenció de l'Accidentalitat investiga les causes de l'accident de cara a realitzar l'atestat corresponent.

Summary: Mor un conductor en un accident de trànsit a la Ronda del Mig de Barcelona


El president del Parlament, Roger Torrent, ha convocat aquesta tarda el ple de la cambra per als dies 3 i 4 de maig, amb una ordre del dia que inclou la reforma de la llei de Presidència, amb la qual JxCat pretén investir Carles Puigdemont. El comunicat de convocatòria de la sessió plenària que ha enviat el Parlament ha arribat al mateix temps que es feia públic el dictamen del Consell de Garanties Estatutàries (CGE), que ha conclòs que la investidura a distància vulnera la Constitució i l'Estatut però avala les reunions a distància d'òrgans col·legiats. A més, el ple debatrà i votarà les propostes de resolució dels grups parlamentaris, inclosa la que proposa crear una comissió d'investigació sobre l'espionatge a periodistes i polítics per part del Govern. A partir d'ara, els grups parlamentaris tenen temps, fins el dimecres 2 de maig a les 6 de la tarda, per presentar les esmenes posteriors al dictamen que ha fet públic aquest dijous el Consell de Garanties Estatutàries. De fet, el ple està previst que arrenqui a les 11 del matí perquè previsiblement s'hauria de convocar una reunió de la Mesa a primera hora per tal d'admetre a tràmit aquestes esmenes subsegüents al posicionament de Garanties, segons fonts parlamentàries.

Summary: Torrent convoca el ple del Parlament pel 3 i 4 de maig amb la reforma de la llei de Presidència a l'ordre del dia


Les obres de la plaça de les Glòries es troben amb tots els equips treballant "a ple rendiment" després de gairebé dos mesos d'aturada per l'estat d'alarma. Segons informen fonts municipals a l'ACN, entre els dies 7 i 11 de maig es van reprendre les obres d’execució dels túnels de Glòries, ja que els diferents lots van tenir reinicis diferents. A banda, durant el període d'aturada s'han mantingut en funcionament els pous de bombament d’aigua del freàtic perquè si no el freàtic hauria recuperat el seu nivell habitual i s'hauria inundat tot el recinte. Per això, aquests dos mesos un equip de treballadors s'ha desplaçat a l’obra periòdicament per supervisar que tot funcionés correctament i comprovar que no hi havia cap problema amb els pous. Pel que fa a l'estat d'execució dels lots, del lot 1 l'obra del tram del túnel està finalitzada i actualment estan treballant en el desviament del col·lector de l'illa A, on abans estava el bosquet de les Alzines, davant del mercat dels Encants. Dels lots dos i tres, s'estan executant les dovelles del pas inferior de les línies ferroviàries R3 i R4 i de la línia de metro L1 i del lot 4 s'està finalitzant l’obra civil de les sortides d’emergència. N'hi ha tres: al carrer de la Llacuna, al carrer de Ciutat de Granada i al carrer de l’Escultor Claperós.  Per últim, i en relació al lot 5, els equips estan finalitzant l’excavació del túnel de la banda muntanya i  executant les lloses inferiors. També estan fent els passos que uneixen el túnel amb les sortides d'emergència (anomenades mines).

Summary: Les obres de la plaça de les Glòries, "a ple rendiment" després de l'aturada pel confinament


Fachin critica l'absència del govern espanyol i ho emmarca en "l'etern pacte" entre dretes per "tapar-se"  ACN Barcelona.-El secretari general de Podem Catalunya, Albano Dante Fachin, considera que és "inexplicable" la  postura del Govern de votar contra la revisió de l'estratègia judicial del Consorci del Palau de la Música i evitar acusar CDC pel 'cas Palau' com reclamava l'ajuntament de Barcelona. I veu igualment "inexplicable" l'absència del govern espanyol per fer sentir "la seva veu". Per això creu que es tracta de "l'etern pacte" entre la dreta catalana i la dreta espanyola per "tapar-se". "No és res que sorprengui però fa mal", ha assegurat Fachin en roda de premsa aquest dilluns, perquè "sobretot estem parlant del partit que governa Catalunya". "A banda de la vergonya, estem davant de la connivència històrica que no sé si estava contemplat al Pacte del Majestic", ha etzibat el dirigent morat al PDeCAT.

Summary: Podem Catalunya veu "inexplicable" la postura del Govern de d'evitar acusar CDC pel 'cas Palau'


El president d'ERC i doctor en Història del Pensament Econòmic, Oriol Junqueras, dirigirà tres conferències en el marc del cicle 'Reflexionar sobre el passat per entendre el present" que proposa el Centre Internacional de Formació Contínua del Campus de Manresa de la UVic-UCC. Els propers 23 i 20 de juny i 7 de juliol, de forma telemàtica i durant una hora, Junqueras parlarà sobre diferents moments de la història de la humanitat "que permeten extreure'n lliçons per al present" com la fi de la II Guerra Mundial, les conseqüències de les epidèmies al llarg de la història o els millors moments d'Atenes, el Renaixement i la Il·lustració. Les inscripcions ja estan obertes i els preus van dels 25 euros, per una sessió, als 55, per les tres.

Summary: El Campus de Manresa de la UVic-UCC proposa un cicle de tres conferències en línia amb Oriol Junqueras


Arpistes d'arreu del món participen aquesta setmana al Curs Internacional Arpa Horta. Són nou alumnes provinents, per exemple, del Japó, els Estats Units o Hongria, tot i que també hi ha dues noies de Barcelona i València. Van arribar dilluns i durant set dies perfeccionen la seva tècnica amb l'arpa, de la mà d'Isabelle Perrin, considerada una de les millors arpistes del món. Fins dilluns que ve assisteixen a classes d'arpa i també de fisioteràpia, per millorar les posicions corporals a l'hora de tocar aquest instrument tan característic. El Curs es fa en un entorn "únic" i "privilegiat", asseguren, ja que, a més d'assajar, conviuen amb tres famílies de l'Horta de Lleida. El curs d'enguany es fa a l'hivern i tanca un cicle de quatre anys. Va començar la primavera de 2012, després va tenir lloc l'estiu de 2013 i la tardor de 2014. L'objectiu, segons l'organitzadora del Curs, Berta Puigdemassa és "explicar el pas del temps a través de la natura i la música".  La idea d'organitzar aquest Curs va néixer fa cinc anys. L'arpista professional Berta Puigdemassa viu a l'Horta de Lleida i va considerar que aquest era un entorn privilegiat per apropar l'arpa als músics. A Lleida, per exemple, no hi ha cap escola ni conservatori que ensenyi arpa i la Berta dóna classes particulars a tres alumnes. Va contactar amb Isabelle Perrin, de qui va ser alumna a França, i la va convèncer per ser la professora principal del cicle. El curs també compta amb l'arpista catalana Maria Lluïsa Ibáñez, del Conservatori de Música de Barcelona, i el fisioterapeuta holandès Bart Loomans. La Isabelle Perrin ha explicat que la Berta Puigdemassa va ser estudiant seva fa uns anys a França i li va proposar de fer classes a Lleida. "És molt emocionant i únic. L'Horta de Lleida és única i el curs en si també ja que els estudiants conviuen entre ells i amb les famílies que els acullen", diu. Perrin es professora d'arpa des dels 12 anys. Reconeix que és un instrument "molt especial" i que va començar a tocar-lo perquè la seva àvia tocava l'arpa i li encantava. Assegura que, tot i no ser un instrument  de masses, hi ha molts alumnes interessats en l'arpa, on més a França, però també hi ha molt interès a Amèrica, Japó, Alemanya i també a Espanya, assegura. L'experiència dels alumnes L'Ian McVoy és dels Estats Units i és la primera vegada que participa al Curs. Va estudiar amb la Isabelle Perrin a París fa dos anys i considera que és una professora "increïble" així que volia tornar a fer classes amb ella. La Veronika Villányi, d'Hongria, també és el primer any que participa a l'Arpa Horta i explica que ha vingut a Lleida per millorar amb l'arpa i ser més organitzada i a més perquè creu que la professora és molt bona i el lloc on es fa el curs també. És la primera vegada que visita Lleida tot i que no Catalunya i considera l'entorn privilegiat. Va saber del curs per Internat i va pensar que era perfecte per ella.  La Noèlia Vidrier és de València i és el segon any que ve (va assistir també al Curs de l'estiu de 2013), quan, buscant a Internet alguna masterclass, el va trobar. "Em van parlar molt bé de la professora, vaig provar i em va agradar molt", explica. "Va ser a l'aventura però estic molt contenta i he repetit perquè la professora em dóna molt bones pautes però també per l'entorn i per l'acollida dels veïns", assegura. "Practiques arpa, practiques llengües i estàs en contacte amb la natura, està molt ben plantejat", conclou. La Maho Yamamoto és japonesa i ha vingut els quatre anys, en les quatre estacions de l'any, i assegura que li encanta Lleida. "Estic molt contenta perquè aprenc i conec gent", explica. Cursos d'arpa i concerts El curs d'Arpa d'aquest hivern compta amb 9 alumnes, tot i que a l'estiu ha arribat a acollir-ne a 16. Enguany s'allotgen en 3 cases de l'Horta de Lleida i disposen de 7 arpes que els cedeixen. Dues arpes provenen de França, una de l'Orquestra Simfònica Julià Carbonell de les Terres de Lleida, una d'un veí de Vilanova de Segrià, 3 són de la Berta Puigdemassa i una la porta l'alumna de Barcelona. Durant el cap de setmana del 30 i el 31  de gener s'ha organitzat el curs Petit Arpa Horta adreçat a nens i enguany també debutants i de l'1 al 8 de febrer té lloc el Curs Internacional Arpa Horta, amb alumnes de nivell avançat, semiprofessional i professional. Els arpistes procedeixen d'Espanya, el Japó, els Estats Units, Corea, Itàlia, Irlanda, Holanda, Suïssa, França, Ucraïna i Hongria. El 7 de febrer tindrà lloc a l'auditori de l'Orfeó lleidatà un concert de cloenda on tocaran tant els debutants com els avançats. Cada any, s'ha fet un concert de cloenda. La primavera 2012 el concert es va fer a l'aire lliure als aiguamolls de Rufea, l'estiu 2013 es va fer en un auditori de palots de fruita construït per a l'ocasió (amb l'ajuda del Josep Maria Puigdemasa, arquitecte i pare de la Berta) en una càmera de fruita i la tardor 2014 a la Nau central de la Seu Vella. El futur de l'Arpa Horta Un cop acabat el cicle per les quatre estacions de l'any, a Berta Puigdemassa, es planteja organitzar l'any que ve un projecte nou: EntreArpes. Es tracta d'un cicle de concerts al territori lleidatà on es podrà descobrir l'arpa amb totes les seves facetes (arpes de diferents continents, arpa amb diferents estils musicals (clàssic, pop, folk, rock...) arpa fusionada amb altres arts escèniques (teatre, dansa, poesia..), espectacles per a públic infantil. Aquest nou projecte l'està dissenyant juntament amb la seva germana Anna Puigdemasa, flautista (travessera) professional i professora de l'Orfeó Lleidatà.

Summary: Arpistes d'arreu del món participen al Curs Internacional d'Arpa en un entorn "únic" a l'Horta de Lleida


El músic Jordi Costa, creador de l'espectacle 'The Sing Sang Sung' en què el públic es converteix en músic i protagonista, presenta ara una nova proposta relacionada amb el cant en grup. Es tracta d'Albades i vesprades cantades, una experiència que combina música, gastronomia i natura en indrets emblemàtics d'Osona i el Berguedà. L'experiència, oberta a tots els públics, vol recuperar tradicions cantant cançons i menjant productes de proximitat en plena natura, just abans de la sortida del sol o després de la posta. Les dates tindran lloc el 15 d'agost al Santuari de Queralt; 16 d'agost a l'ermita de Sant Roc, a Gurb; 21 d'agost a les Roque de Madrona, a Fonollet; i dissabte 22 d'agost a l'ermita de Sant Martí Xic, a les Masies de Voltregà.

Summary: Neix una nova proposta cultural que combina gastronomia, música i natura a les comarques d'Osona i el Berguedà


L'eurodiputat de Ciutadans Jordi Cañas ha demanat aquest dijous a l'Eurocambra que investigui les suposades "ingerències russes" a Catalunya. Després que el diari 'El País' hagi publicat que l'Audiència Nacional investiga les suposades activitats a Catalunya d'un grup relacionat amb els serveis d'intel·ligència de Rússia "especialitzat en operacions per desestabilitzar Europa", Cañas ha reclamat crear una comissió d'investigació sobre les "ingerències russes en política interna i en els processos electorals". "No és la primera vegada que s'identifiquen activitats russes de desestabilització a països europeus", ha indicat l'eurodiputat de Ciutadans.

Summary: Cañas demana a l'Eurocambra investigar les suposades "ingerències russes" a Catalunya


El concert serà el pròxim 9 de desembre  ACN Barcelona.-L’Orquestra Simfònica del Gran Teatre del Liceu protagonitzarà el proper 9 de desembre el Concert per la Pau i els Drets Humans organitzat per la Fundació Onuart. El recital estarà dirigit pel seu director titular Josep Pons i produït per Mediapro, que el retransmet internacionalment des de la seu de les Nacions Unides. L’esdeveniment, que se celebra per quart any consecutiu, tindrà lloc a la Sala de Drets Humans de la ONU presidida per la gran cúpula de Miquel Barceló, concebuda com una metàfora del que representen les Nacions Unides.

Summary: L'orquestra simfònica del Liceu tocarà per la pau i els drets humans a Ginebra


L'Audiència de Girona ha jutjat, aquest dimarts, un acusat d'apunyalar un agent dels Mossos d'Esquadra al cap quan participava en el dispositiu per internar-lo forçosament a un centre psiquiàtric, el 17 de juliol del 2014. Segons les acusacions, el processat es va posar violent amb una agent tutelar i va obligar els policies a intervenir. Primer, Juan García Baena va treure l'arma blanca i va intentar assestar ganivetades a dos policies, que el van poder esquivar i van acabar patint lesions lleus. Finalment, es va enfrontar amb la víctima principal i durant el forcejament li va clavar el ganivet en diverses ocasions. Com a conseqüència de l'atac, l'agent té reconeguda una incapacitat total per exercir de mosso i no ha pogut tornar a treballar. L'acusat ha negat els fets i ha assegurat que els mossos li van clavar "una pallissa" sense motiu. La fiscalia demana inicialment 12 anys de presó. No és el primer cop que García Baena s'asseu al banc dels acusats. L'Audiència ja li va imposar 6 anys d'internament psiquiàtric per matar a ganivetades un veí que es burlava d'ell l'any 2006.  Els fets que han arribat a judici a la secció quarta de l'Audiència de Girona es remunten al matí del 17 de juliol del 2014. A través del telèfon d'emergències 112, els Mossos d'Esquadra van anar fins a un habitatge de Blanes per fer de suport a un equip format per un psiquiatre i dos agents tutelars per fer l'internament forçós d'un pacient a un centre psiquiàtric.  Segons ha explicat el psiquiatre, tenien indicis que l'home havia patit una descompensació de la seva patologia, un esquizofrènia paranoide, i feia dies que li requerien que anés al centre mèdic per subministrar-li la medicació injectable però no ho feia. A més, pocs dies abans ja havia amenaçat la seva mare amb un ganivet. "Vam avisar al 112 per anar al domicili, entrar-hi i dir-li que necessitava ingressar a Salt", ha detallat el psiquiatre.  El metge i els dos agents tutelars van arribar al domicili abans que ho fessin els Mossos d'Esquadra i l'ambulància que l'havia de traslladar fins al centre psiquiàtric. "Van entrar a l'habitatge del processat sense esperar que hi haguessin els agents de policia ni haver comentat la situació amb ells, fent cas omís del protocol establert per a aquests casos", apunta la fiscalia en el seu escrit de conclusions provisionals que afegeix que, per aquest motiu, als agents no els havien informat del "nivell de perillositat" del processat. El psiquiatre ha argumentat que, quan van arribar, l'acusat estava a la finestra, amb actitud "tranquil·la" i els va convidar a entrar a casa. Quan ho van fer, just en el moment en què arribaven les patrulles, de sobte el processat va agafar una de les agents tutelars pel braç i es va posar violent. Fins a tres mossos van anar corrents fins al pis per evitar que es tanqués la porta amb el psiquiatre i els dos agents tutelars a dins.  Dos dels agents van aconseguir entrar a dins el rebedor del pis, mentre que l'altre va quedar a fora al replà de l'immoble. "Va ser tot molt ràpid", ha explicat l'agent. Quan estaven dins el pis, mentre intentaven tranquil·litzar l'acusat, van veure com de sobte treia un ganivet per atacar-los. "Estàvem molt a prop, el vaig poder esquivar però sinó aquella ganivetada m'hagués obert l'estómac", ha declarat el mosso. Tots dos van poder repel·lir l'atac però l'agressor va aconseguir obrir-se camí fins a la porta. Quan la va obrir, es va trobar l'altre mosso de cara. "Se'm va llançar a sobre i vaig començar a notar cops al cap, poc després em vaig adonar que eren ganivetades", ha explicat la víctima. Ell mateix va poder desarmar l'atacant i, amb el suport dels altres agents, reduir-lo. Tot i això, va patir diverses ganivetades al cap. L'agent ha explicat que, més enllà de les seqüeles físiques, n'ha patit de psíquiques. Primer va estar 18 mesos de baixa. Després, es va intentar incorporar seguint una adaptació que havia de durar 6 mesos. "No ho he pogut superar", ha relatat. Durant aquests mesos, anava a comissaria però no va aconseguir acabar cap jornada laboral. "No sóc el que era, la por em pot", ha dit. De fet, no ha tornat a treballar després d'aquests 6 mesos i té una incapacitat total permanent.  Els altres dos agents van patir lesions físiques lleus, per l'atac i el forcejament per reduir l'agressor. També van necessitar, però, atenció psicològica. Els agents han detallat que no van tenir temps de parlar amb els especialistes i, per tant, no es van poder preparar posant-se armilles o agafant escuts. Només esgarrapades L'acusat, Juan García Baena, ha negat que apunyalés l'agent. Segons la seva versió, el psiquiatre i els agents tutelars van anar al seu pis i ell els va convidar a entrar. Aleshores, diu, van arribar els Mossos d'Esquadra, li van donar una puntada de peu a la porta i li van clavar una "pallissa" fins a deixar-lo "inconscient". "Des de terra em vaig defensar i vaig esgarrapar", ha afegit. L'home no ha sabut dir, però, si les esgarrapades les va provocar amb les mans o bé amb un ganivet.  No és el primer cop que García Baena s'asseu al banc dels acusats. L'any 2008, l'Audiència de Girona el va condemnar per matar un veí a ganivetades. L'acusat de vegades es passejava vestit de dona pel carrer i la víctima es burlava d'ell. La matinada de l'1 de maig del 2006, García s'estava a casa i, des del carrer, la víctima l'anava increpant a través de la finestra. Va ser llavors quan va baixar al carrer armat amb un ganivet i va perseguir la víctima. Quan el va atrapar, li va clavar diverses ganivetades fins a matar-lo. Els fets van arribar a judici l'abril del 2008 i, durant aquest temps, l'agressor va estar en presó preventiva. Tot i que inicialment la fiscalia demanava 17 anys de presó per a l'acusat, les parts van rebaixar la pena perquè consideraven que, en el moment dels fets, tenia les capacitats afectades per un trastorn mental. Finament, van acordar que ingressaria 6 anys en un psiquiàtric per un homicidi amb abús de superioritat i una eximent incompleta d'alienació mental.  Per l'agressió a Blanes la fiscalia demana inicialment 12 anys de presó per atemptat a l'autoritat, un atemptat en concurs amb un homicidi en grau de temptativa i un delicte de resistència amb tres faltes de lesions. La defensa, en canvi, demana l'absolució perquè sosté que l'home estava totalment afectat pel trastorn mental.

Summary: Jutgen l'acusat d'apunyalar un agent dels Mossos d'Esquadra al cap, a Blanes


El Gremi d'Hotels de Barcelona ha avisat que el pla de desconfinament de l'estat espanyol "no resol en cap cas aspectes essencials" per a la reactivació de l'activitat hotelera, com la petició d'ampliar les raons per força major aplicables a l'Expedient de Regulació Temporal d'Ocupació (ERTO) sis mesos després de la finalització de l'estat d'alarma. De fet, l'associació considera "una barbaritat" plantejar la possibilitat d'obrir els hotels en els termes plantejats perquè creu que els abocaran al "desastre" econòmic i laboral. D'aquesta manera, el Gremi d'Hotels se suma a la Confederació Espanyola d'Hotels i Allotjaments Turístics (CEHAT) que s'ha mostrat "decebuda" per la manca de respostes per al sector. En concret, el Gremi d'Hotelers ha criticat la mesura de no permetre els desplaçaments entre províncies o l'obligació de mantenir tancades les fronteres i ha advertit que provocaran que els establiments estiguin buits. Segons l'entitat, aquest escenari derivarà en una situació econòmica i laboral "extremadament greu i insostenible".  El gremi ha demanat al govern espanyol prendre mesures "valentes, clares, concretes i generoses per rescatar" al sector. En aquest sentit s'ha pronunciat també la CEHAT, que ha reclamat un pla específic per als hotels, amb mesures com la prolongació dels ERTO per força major o la convalidació europea dels protocols.  La CEHAT ha lamentat la falta de respostes per al sector. "Amb aquest escenari és pràcticament impossible que reobrim els negocis sense anar directament des dels ERTO per força major als ERO o als concursos de creditors", ha alertat el president de l'organització, Jorge Marichal.   La confederació ha criticat també la restricció de mobilitat per províncies. "Si no tenim lliure circulació, amb totes les mesures de control que siguin necessàries, no serveixen de res els protocols d'actuació i els aforaments del 30% per seguretat. Simplement no podrem obrir", ha afegit Marichal.

Summary: El Gremi d'Hotels de Barcelona avisa que el pla de desconfinament aboca els hotels al "desastre" econòmic i laboral


L'índex de preus de consum (IPC) a la demarcació de Lleida han baixat un 1% al setembre respecte al mateix mes de l'any passat, segons dades d'aquest dimecres de l'Institut d'Estadística espanyol. La inflació ha caigut tres dècimes en relació a l'agost, de manera que l'IPC a les comarques de Ponent acumula tres mesos consecutius de descensos. Amb aquestes dades, la inflació anual a la demarcació de Lleida se situa cinc dècimes per sobre de la mitjana catalana, que al setembre va registrar una inflació anual del -0,5%, després d'una caiguda dels preus de quatre dècimes en relació a l'agost.

Summary: Els preus baixen un 1% a Lleida al setembre


L’executiu català vol supervisar la resposta de l’aerolínia durant els mesos de més trànsit de passatgers a l’aeroport de Barcelona ACN Barcelona.-El Govern ja ha convocat Vueling a la comissió de seguiment de la crisi de retards i cancel·lacions de la companyia a l’aeroport de Barcelona-El Prat. La comissió es reunirà cada dilluns a les 9.00 hores a partir del proper 11 de juliol i fins al setembre, de manera que l’executiu català podrà supervisar l’evolució de la crisi durant els moments de més trànsit aeroportuari dels mesos d’estiu. El secretari d'Infraestructures i Mobilitat, Ricard Font, el secretari d'Empresa i Competitivitat, Joan Aregio, i la directora de l'Agència Catalana del Consum, Montserrat Ribera, seran els representants del Govern a la comissió de seguiment de la crisi. La Generalitat va anunciar dilluns que crearia aquesta comissió després de la reunió mantinguda amb la direcció de Vueling a la seu del departament de Territori i Sostenibilitat.

Summary: El Govern convoca Vueling a la comissió de seguiment de la crisi del Prat a partir de dilluns vinent i fins el setembre


El president del PP de Catalunya, Alejandro Fernández, ha alertat que el seu partit analitzarà “amb lupa” el pla pilot que impulsa la Generalitat per implantar religió islàmica a les escoles públiques. En una entrada a Twitter el popular ha advertit que “qualsevol mesura que atempti contra la igualtat entre homes i dones i imposi a aquestes últimes submissió a l'home o obligació de dur burka o qualsevol altra imposició la durem als tribunals”. El pla pilot es durà a terme al Consorci d'Educació de Barcelona i als Serveis Territorials d'Educació al Baix Llobregat, Girona i Tarragona. Cada àrea disposarà d'un docent per atendre centres de primària i de secundària, en funció de les peticions de les famílies en la matrícula.

Summary: Fernández alerta que el PPC analitzarà “amb lupa” el pla pilot per implantar religió islàmica a les escoles


L'operadora catalana Lleida.net ha presentat la plataforma Burofaxelectronic.cat des d'on tant particulars com pimes poden fàcilment enviar SMS o correus electrònics certificats i obtenir una prova amb valor legal de l'enviament i la recepció. L'objectiu del llançament d'aquest nou portal és simplificar el procés de certificació de comunicacions electròniques i, a la vegada, estendre'n el seu ús. En l'enviament de les comunicacions Lleida.net actua com a tercer de confiança, emetent un document que recull els telèfons o correus electrònics que intervenen en la comunicació, el contingut de la comunicació i el moment d'enviament i recepció. Mitjançant aquesta nova plataforma qualsevol persona pot certificar un SMS o un correu electrònic que consideri rellevant sense que això suposi ni encarir ni complicar el procés d'enviament. Es tracta d'un procés senzill i ràpid que dóna la possibilitat d'obtenir una evidència de la comunicació amb valor legal en qualsevol moment i lloc. En l'enviament de les comunicacions Lleida.net actua com a tercer de confiança, emetent un document que recull els telèfons o correus electrònics que intervenen en la comunicació, el contingut de la comunicació i el moment d'enviament i recepció. Aquest document inclou signatura electrònica i segellat de temps, i és arxivat durant 5 anys pel tercer de confiança. Lleida.net compta amb la certificació en l'estàndard mundial ISO 27001: 2013 en Sistemes de gestió de la seguretat de la informació. Segons el director de Desenvolupament de Negoci de Lleida.net, Manel Cervera, "no només es tracta de proposar una alternativa a les comunicacions certificades en paper" sinó que "es tracta també que ens conscienciem de la importància de certificar correus electrònics i SMS que actualment s'envien sense haver-hi cap prova que després resulta necessària". Actualment la plataforma permet donar-se d'alta i obtenir un burofax electrònic gratuïtament.

Summary: Lleida.net crea una plataforma perquè particulars i pimes puguin certificar comunicacions electròniques amb valor legal


Salut ha descartat de moment deu casos sospitosos de coronavirus fins aquest dimarts al matí, i ara n'estudia uns set o vuit més, segons ha explicat el secretari de Salut Pública, Joan Guix. També ha indicat que a partir d'ara s'incorporaran nous criteris a l'hora d'activar el protocol. Fins ara, els criteris epidemiològics establerts eren haver estat a Wuhan o en contacte amb algú amb la malaltia, i els clínics eren les infeccions respiratòries greus o bé tenir tos, dolor a la gola o febre. Guix ha explicat que a partir d'ara s'afegeix com a criteri haver estat a Corea del Sur, Iran i les quatre regions italianes amb més casos. També s'incorpora el fet de tenir una infecció respiratòria de qualsevol tipus, encara que no sigui greu.

Summary: Salut ha descartat de moment deu casos sospitosos de coronavirus i ara n'estudia set o vuit més


La Secció Segona de l'Audiència de Tarragona ha acordat llibertat provisional sota una fiança de 30.000 euros per Jaume S.T., acusat d'assassinar una dona a Montblanc la matinada del 25 d'octubre de 2014. En cas que es pagués la fiança, hauria de complir amb les mesures cautelars de compareixences cada dilluns i dijous davant l'Audiència, la retirada de passaport i prohibició de sortida del territori i la prohibició de comunicar-se o aproximar-se a menys de 500 metres del germà de la víctima. La decisió ve després de la vista davant l'Audiència dimarts passat, en què s'havia de concloure si es prorrogava la presó provisional comunicada i sense fiança de dos anys, que l'acusat compleix des del 7 de novembre de 2014.

Summary: L'Audiència de Tarragona acorda llibertat provisional sota una fiança de 30.000 euros per l'acusat del crim de Montblanc


Centenars de milers de persones s'han manifestat aquest dissabte a ciutats europees com Londres, Berlín, París o Manchester en contra del racisme en el marc de les mobilitzacions del moviment 'Black Lives Matter' i les protestes impulsades als Estats Units per la mort de George Floyd. Amb pancartes contra el racisme, les diverses mobilitzacions han estat multitudinàries i, segons la ciutat, també s'han recordat altres víctimes de casos denunciats de brutalitat policial com Belly Mujinga o Mark Duggan al Regne Unit. Les protestes europees arriben el dia abans de les concentracions convocades per demà diumenge a les 11 del matí a diverses localitats de Catalunya, entre elles Barcelona.

Summary: Centenars de milers persones surten al carrer arreu d'Europa en les protestes contra el racisme iniciades als EUA


La Guàrdia Civil va denunciar aquest dimarts a la Jonquera (Alt Empordà) el conductor d’un cotxe per dur 36.900 euros i 4.100 dòlars amagats en diverses motxilles. L’arrestat és un ciutadà holandès. Els fets es van produir al voltant de dos quarts de tres del migdia quan una patrulla de la Guàrdia Civil de la Secció Fiscal de la Jonquera va indicar a un vehicle amb matrícula espanyola que circulava cap a França que s’aturés. Una vegada identificat el conductor, que viatjava sol, els agents van inspeccionar el vehicle on hi van descobrir en diverses motxilles els diners fraccionats en bitllets de diferents quantitats.  Els agents van aixecar una acta al conductor per infracció a la llei 10/2010 sobre prevenció de blanqueig de capitals i van deixar mil euros a la disposició de la persona denunciada perquè pogués prosseguir el seu viatge. L’acta juntament amb els diners confiscats van ser posats a la disposició del Servei Executiu de la Comissió per a la Prevenció de Blanqueig de Capitals i Infraccions Monetàries del Banc d'Espanya.

Summary: La Guàrdia Civil denuncia a la Jonquera el conductor d’un cotxe per dur 36.900 euros i 4.100 dòlars amagats en motxilles


El president de la Generalitat, Quim Torra, preveu declarar al Tribunal Superior de Justícia de Catalunya (TSJC) el proper 15 de maig per per la querella que la Fiscalia Superior va presentar per desobediència a les resolucions de la Junta Electoral Central (JEC) que l'obligaven a retirar dels edificis de la Generalitat els llaços grocs i les pancartes a favor dels polítiques independentistes presos. Fonts del Govern han explicat a l'ACN que el tribunal els ha consultat la data i des de Presidència l'han avalat. Ara falta que el president rebi la citació. Des del TSJC han remarcat que no hi ha cap citació ara mateix a nom de Torra. El president ha apuntat a través de Twitter que defensarà els drets individuals i col·lectius fins a les últimes conseqüències". El ministeri fiscal diu que el president va desatendre el mandat "conscient i deliberadament", mantenint símbols de la mateixa naturalesa que els que havia de retirar. El TSJC va admetre a tràmit la querella a principis d'abril.  L'expresident de la Generalitat Carles Puigdemont ha expressat el seu suport a Torra a través de Twitter, on ha subratllat que "anar a declarar per haver defensat la llibertat és un altre abús jurídic en la llarga llista d'abusos que ja porten acumulada" des de l'Estat.  Torra, per la seva part, ha agraït el suport de Puigdemont, i ha assegurat també a les xarxes socials que defensarà els "drets individuals i col·lectius fins a les últimes conseqüències". "Som al costat correcte de la història", ha afegit.

Summary: Torra preveu declarar al TSJC el 15 de maig per la querella de fiscalia sobre els llaços grocs


La tèxtil Nylstar de Blanes (Selva) va quedar-se aquest dilluns sense electricitat després que Endesa els va tallar el subministrament pels impagaments d'accés a la xarxa acumulats durant més d'un any. Una setantena de treballadors van haver de marxar cap a casa a l'espera d'una solució. Des del comitè d'empresa denuncien que el tall es va fer "sense avisar" a primera hora del matí i amb les màquines en funcionament però confien que aquest matí se solucioni i es torni a connectar la llum. Segons publica el 'Diari de Girona', la firma no hauria complert amb els pagaments fraccionats que va acordar fa uns mesos amb l'elèctrica. Des d'Endesa, asseguren que el juliol van enviar una carta a l'empresa on se'ls informava que els tallarien el subministrament si no pagaven en un termini de temps. La tèxtil Nylstar de Blanes (Selva) s'ha quedat sense electricitat des d'ahir dilluns a les vuit del matí. Com a conseqüència del tall, uns setanta treballadors van haver de marxar cap a casa. Endesa va tallar-los el subministrament pels impagaments d'accés a la xarxa que venien acumulant des d'abans de l'estiu del 2017. Els responsables de l'empresa s'havien compromès a abonar els diners pendents de forma fraccionada però en dues ocasions no ho van complir.  Endesa va informar-los en una carta al juliol que els donaven un termini per fer el pagament i que, si no el complien, es tallaria el subministrament. L'elèctrica assegura que s'ha actuat seguint el procediment i s'han compromès a donar "màxima celeritat" al restabliment del servei en el moment en què hi hagi un acord de pagament (ja sigui amb un ingrés o amb una garantia de pagament). Des del comitè d'empresa denuncien que el tall del subministrament es fes "de cop i sense avisar" quan les màquines estaven en marxa. El seu president, Juan José Rodríguez, que és delegat d'USOC (el sindicat majoritari) ha explicat que des de llavors s'han posat en contacte amb la Generalitat i l'Ajuntament de Blanes per buscar una solució. Aquest matí hi ha previstes algunes reunions. L'empresa els ha assegurat que a partir del migdia ja estarà solucionat. Una empresa amb dificultats L'any 2009 el grup inversor Praedium va obtenir el 100% de l'accionariat de Nylstar Espanya en la tercera subhasta judicial per 1,8 milions d'euros. A partir del 2013 van començar els Expedients de Regulació d'Ocupació (ERO) que van afectar bona part de la plantilla per la davallada de comandes. L'empresa va estar vuit mesos aturada i a finals del 2016 va tornar a engegar màquines i amb una part de la plantilla afectada per expedients de regulació. El març del 2017 va posar en marxa una altra línia de producció de fil, arribant a tenir-ne tres. En aquell moment tenia uns 173 treballadors.

Summary: Endesa talla l'electricitat a Nylstar per impagament i uns setanta treballadors han de marxar cap a casa


El periodista de l'ACN a Tarragona Roger Segura ha estat guardonat amb una menció especial a la transparència periodística a la cinquena edició dels Premis Nacionals de Comunicació de Tarragona 2017, organitzats pel digital 'La República Checa'. El guanyador ha estat el periodista i conductor del Telenotícies cap de setmana de TV3, Ramon Pellicer. Els guardons també reconeixen la feina de l'excap de premsa de la Diputació de Tarragona Elies Pujol, el digital 'aguaita.cat', els periodistes del 'Diari de Tarragona' Raül Cosano i Francesc Joan, el periodista del Canal Terres de l'Ebre Dani Sainz de Aja, la locutora de Tarragona Ràdio Laura Casas, la publicació 'El 3 de Vuit', el fotògraf Marc Lladó i el redactor de 'Porta Enrere' Rafa Marrasé. Els guardons s'entreguen aquest divendres al Teatre del Pòsit del Serrallo, a Tarragona, en un acte presidit pel conseller d'Interior, Jordi Jané.

Summary: El periodista de l'ACN Roger Segura, guardonat als Premis Nacionals de Comunicació de Tarragona 2017


La Generalitat aportarà de forma extraordinària 3,5 milions d'euros en tres anys a la Fundació Sant Hospital de la Seu d'Urgell per tal que aquesta li pugui acabar de retornar la bestreta de 4,5 milions d'euros que li va fer l'any 2010. El conseller de Salut, Toni Comín, ho ha anunciat durant una visita que ha fet aquest dimarts a l'Hospital de la Seu durant la qual s'ha reunit amb el Patronat del centre. El conseller ha remarcat que "no és una condonació del deute, sinó una aportació extraordinària". Comín ha assegurat que "el que fem és recompensar l'esforç que ha fet el centre implantant el pla de viabilitat". En aquest sentit el conseller ha explicat que per segon any consecutiu el centre ha pogut "quadrar els seus comptes" i per tant l'aportació que es fa és perquè "segueixi amb el seu pla de viabilitat". L'Hospital de la Seu ha tancat dos exercicis seguits, el 2015 i el 2016, d'ençà que es va començar a implantar el pla de viabilitat, en positiu. Aquest esforç s'ha vist ara recompensat amb una aportació extraordinària per part del Govern. Comín ha apuntat que "un cop l'hospital és capaç de quadrar els comptes havíem de buscar la manera d'evitar que el crèdit dificultés l'acció de l'Hospital". Per aquest motiu, ha explicat el conseller, s'ha buscat la forma de compensar l'esforç del centre i dels seus professionals i finalment la millor solució ha estat una aportació extraordinària d'un milió d'euros durant tres anys, 2016, 2017 i 2018, per tal que l'hospital pugui tornar els 3,5 milions d'euros que deu a la Generalitat. Comín ha afirmat que "és una gran notícia no només per a l'Hospital, sinó també per a la Seu, i per a tota l'àrea d'influència del centre". Aquest deute es va adquirir en una bestreta de 4,5 milions d'euros que va fer el Govern l'any 2010 per tal que l'Hospital pogués seguir funcionant. D'aquests 4,5 milions el centre ja n'ha retornat un a la Generalitat i per tant en resten tres per tornar.

Summary: La Generalitat aporta 3,5 milions d'euros a l'Hospital de la Seu per ajudar-li a pagar el deute


La policia espanyola ha desarticulat un grup criminal dedicat a la comissió d'estafes i blanqueig de capitals, i han detingut els cinc integrants, 4 a Palma i una Barcelona. Segons les investigacions, els detinguts adquirien i venien productes electrònics a través de diferents plataformes de compravenda a un preu inferior al de mercat, consumant l'estafa en els processos de devolució. Es calcula que l'import defraudat és de 500.000 euros però els agents han intervingut també 250.000 euros en bitcoins i nombrós material electrònic i informàtic.   La policia espanyola ha desarticulat un grup criminal dedicat a la comissió d'estafes i blanqueig de capitals, i han detingut els cinc integrants, 4 a Palma i una Barcelona. Segons les investigacions, els detinguts adquirien i venien productes electrònics a través de diferents plataformes de compravenda a un preu inferior al de mercat, consumant l'estafa en els processos de devolució. Es calcula que l'import defraudat és de 500.000 euros però els agents han intervingut també 250.000 euros en bitcoins i nombrós material electrònic i informàtic.   La investigació va començar quan els agents van detectar la presència d'un grup criminal amb el principal integral resident a Marratxi (Mallorca), que es dedicava a estafar contínuament des de Mallorca i Barcelona. Els detinguts obtenien productes electrònics i després els posaven a la venda més barats. Sol·licitaven transferències i tenien una passarel·la de pagament online. Després en tramitaven les devolucions i consumaven l'estafa.  En els registres  a un domicili de Barcelona i dos de Marratxi es va intervenir molt material electrònic i informàtic que s'havia adquirit amb els beneficis de les estafes. Els agents també han intervingut uns 250.000 euros en bitcoins distribuïts en nombroses carteres virtuals i cases de canvi així com altres monedes virtuals. També es van trobar comptes online en plataformes de pagaments per un valor d'uns 20.000 euros, un vehicle finançat amb els diners defraudats i 12 comptes bancaris i 39 targetes.

Summary: Cinc detinguts a Barcelona i Palma per estafar per internet


El Govern ha destacat aquest dissabte a la tarda el "desenvolupament cívic i democràtic" i "l'absència d'incidents remarcables" de les mobilitzacions convocades al llarg d'aquesta campanya i durant la jornada de reflexió d'aquest dissabte. L'Executiu ha reunit aquesta tarda, al voltant de dos quarts de sis, el gabinet de seguiment a la Palau de la Generalitat, amb la participació del president de la Generalitat, Quim Torra; el vicepresident, Pere Aragonès; amb el conseller d'Interior, Miquel Buch; i les conselleres de Justícia i Presidència, Ester Capella i Meritxell Budó, respectivament. D'altra banda, segons fonts del Govern, en la trobada també s'han analitzat els preparatius dissenyats per al "correcte desenvolupament" de la jornada electoral d'aquest diumenge i s'ha garantit que la Generalitat disposarà totes les mesures necessàries per garantir el seu normal funcionament.

Summary: El Govern destaca el "desenvolupament cívic i democràtic" de les mobilitzacions durant la campanya i aquest dissabte


L'equip de l'ABaC, que ahir va rebre la tercera estrella Michelin, ha tingut poc temps per celebrar l'èxit. Avui tocava servei i, com sempre, la concentració a la cuina era màxima. David Andrés, mà dreta de Jordi Cruz i cap de cuina, ha recordat que feia molts anys que perseguien aquest reconeixement que ha atribuït a la feina en equip i a la tenacitat de Jordi Cruz. "Estem molt contents per ell perquè a part de ser un geni a la cuina és un paio molt tenaç que creu en els seus i lluita per aconseguir-los", ha afegit. Andrés ha reconegut que la tercera estrella Michelin "és una responsabilitat immensa" perquè els posa a l'alçada dels millors, però també un al·licient per seguir treballant perquè els clients surtin el màxim de satisfets. En vista al futur, el cuiner ha assenyalat que l'equip de l'ABaC és molt jove i que no estalviarà esforços per seguir aprenent i creixent. Esperant l'arribada de Jordi Cruz de Tenerife, on ahir dimecres es va celebrar la gala de presentació de la Guia Michelin d'Espanya i Portugal 2018,  per celebrar com cal el reconeixement, David Andrés s'ha mostrat "molt content i orgullós" per haver rebut la tercera estrella Michelin. Un reconeixement, ha volgut deixar clar, que és el resultat de molts anys de feina i esforç. Per Andrés, entrar al selecte club dels restaurants amb tres estrelles Michelin no suposa una pressió afegida. En aquest sentit, recorda que tant ell com Cruz i la resta de l'equip fa vuit anys que "s'exigeixen al màxim" per fer la feina ben feta i que tot i la responsabilitat immensa que suposa seguiran actuant igual que fins ara. "Seguirem treballant dia a dia, agraïts pel reconeixement rebut  i intentant defensar-lo al màxim per tot el que significa", ha reblat. També ha assegurat que ara l'objectiu és mantenir el nivell per consolidar la tercera estrella. Per aconseguir-ho, destaca que la única manera passa per seguir aprenent i creixent amb l'objectiu final de sempre: que els clients marxin contents del restaurant. Per últim, Andrés, escollit tres anys seguit com el millor cuiner jove del sud d'Europa, assegura que la tercera estrella no li suposarà més responsabilitat per ser el cap de cuina perquè tot i la seva popularitat i exposició mediàtica, Jordi Cruz "està més hores a la cuina de l'ABaC del que la gent es pensa" i que així seguirà sent. "Ens compaginem bé malgrat que cadascú té altres restaurants", afegeix.

Summary: David Andrés: "En Jordi Cruz és un paio molt tenaç que creu en els seus somnis i lluita per aconseguir-los"


Dos directius de l'empresa postal Unipost han declarat aquest dimecres a la tarda al magistrat del Jutjat d'Instrucció número 13 de Barcelona que la companyia no va arribar a cobrar mai l'encàrrec de la Generalitat per repartir milers de notificacions pels membres de les meses electorals de l'1-O. Com que el palet amb les cartes certificades va ser decomissat per la Guàrdia Civil en un registre a la nau que l'empresa té a Terrassa, l'enviament no es va fer i l'encàrrec no es va arribar a cobrar mai. Fonts jurídiques han explicat que el cap d'operacions, Felipe Andanuche, detingut al desembre juntament amb Raventós, ha explicat que un superior seu li va manar que preparés un dispositiu per enviar cartes certificades, sense especificar-li qui era el client ni de què es tractava. Era un encàrrec relativament habitual. Ell ho va preparar i ho va explicar per correu electrònic a un altre company, ja que ell havia de marxar de vacances. Quan la Guàrdia Civil va entrar a les naus de L'Hospitalet de Llobregat i Terrassa, ell era de vacances. Raventós ha explicat al jutge que l'encàrrec de la Generalitat entrava dins del contracte marc que es renovava any a any almenys des del 2015, i que no van saber que els enviaments eren per l'1-O fins que la Guàrdia Civil va obrir les cartes certificades. De fet, ha recordat que és delicte obrir el correu postal sense autorització judicial, i per això desconeixien el contingut dels sobres. A banda de Raventós i Andanuche, també han declarat com a testimonis cinc treballadors de l'empresa, que està a punt de ser liquidada per fallida econòmica. Segons algunes fonts, el magistrat ha estat força inquisitiu per saber què havia passat amb el palet on hi havia les cartes certificades, si algú el va moure o manipular, si s'havia arribat a obrir o se'n coneixia el contingut. També ha volgut saber si l'empresa va obrir alguna investigació interna per saber quins treballadors havien tractat la qüestió.

Summary: Directius d'Unipost reiteren que no van cobrar l'encàrrec per repartir notificacions per les meses de l'1-O


Brussel·les s'obre a debatre "excepcions" en l'ús del reconeixement facial a la Unió Europea. La Comissió Europea vol iniciar un "ampli debat" sobre quines "circumstàncies" podrien "justificar" l'ús d'aquesta tecnologia que actualment està pràcticament prohibida a Europa. Aquesta idea s'emmarca en la intenció de l'executiu europeu de regular la Intel·ligència Artificial, especialment per a sectors vulnerables com el sanitari, de transports o per a la seguretat. "Els sistemes d'intel·ligència artificial han de ser transparents i garantir la supervisió humana", ha defensat la CE, que vol convertir la UE en "líder mundial" d'aquesta tecnologia. Per això, també preveu "accelerar la implantació de la IA" al bloc, també entre les petites i mitjanes empreses. D'altra banda, la Comissió Europea ha presentat aquest dimecres una estratègia europea de dades que busca crear "un mercat únic de dades" on aquestes "flueixin lliurement per tota la UE". Per fer això, la CE proposarà la creació d'un marc regulador en matèria de gestió de dades i donar suport al desenvolupament de sistemes tecnològics nous. Pròxims passos Durant aquest any la CE preveu presentar una norma de serveis digitals, una revisió del reglament sobre identitat electrònica i "reforçarà la ciberseguretat" creant una unitat informàtica conjunta.

Summary: Brussel·les s'obre a discutir "excepcions" en l'ús del reconeixement facial a la UE


El líder del PP demana un "pla de xoc" per a la compra de material ACN Madrid.-El líder del PP, Pablo Casado, ha esquivat aquest dijous el confinament per oferir una compareixença des de la seu de pantalles de control de l'Ajuntament de Madrid on ha criticat novament la gestió del govern espanyol sobre la crisi del covid-19. Ha criticat que Espanya "sigui el país amb més morts per 100.000 habitants", un fet que "no és casualitat", i ha afirmat que cal "seguir lluitant amb prevenció, eficàcia i rendició de comptes". Segons Casado, cal "un pla de xoc" per la compra de material "amb proveïdors honestos", una campanya de tests massius, i mesures concretes per resoldre la situació de milers de treballadors afectats pels ERTO.

Summary: Casado compareix des de la seu de pantalles de l'Ajuntament de Madrid per criticar la gestió de Sánchez


La presidenta de la Comunitat de Madrid, Isabel Díaz Ayuso, ha insistit que Madrid "no es pot tancar" perquè "s'està arruïnant". En una entrevista a Antena 3, la presidenta de la comunitat ha acusat el Ministeri de Sanitat de canviar els seus criteris per demanar el confinament "per motius polítics". Per la seva banda, en una entrevista a La Sexta el ministre de Sanitat, Salvador Illa, ha tornat a emplaçar la comunitat a "revisar" les seves mesures i ha assegurat que el criteri que se segueix és el mateix a tot l'Estat. Tot i això, ha alertat que a Madrid "no és té el virus controlat" i encara que no ha volgut entrar en detalls ha avisat que si no accepten les recomanacions "s'haurà d'actuar en conseqüència". Illa ha remarcat que hi ha "un escenari de cooperació" amb totes les comunitats i ha dit que a Madrid està "reforçada" per les seves particularitats, com l'alta densitat o l'alta ocupació d'hospitals i UCI. "No volem ni imposar ni tutelar, però tampoc podem avalar acríticament", ha dit, i ha afegit que pretenen "ajudar" la comunitat però "s'han de deixar". Illa ha confirmat que pretenen continuar els contactes amb la Comunitat però ha insistit que "com més es tardi a actuar, serà pitjor", i ha demanat "determinació". El ministre també ha defensat els criteris de Sanitat, que ha afirmat que estan basats en criteris científics i tècnics i ha posat en valor "l'experiència acumulada" que assegura que tenen.

Summary: Ayuso insisteix que Madrid "no es pot tancar" perquè "s'està arruïnant" i diu que el criteri del govern "és polític"


La comunitat havia demanat per segona vegada avançar però el Ministeri considera que no s’ajusta als criteris  ACN Madrid .-Sanitat ha rebutjat que la comunitat de Madrid passi a la fase 1 de la desescalada dilluns que ve i continuarà a la fase 0, que incorpora un relaxament de mesures. La comunitat havia demanat per segona vegada –després de la negativa de la setmana passada- avançar d’etapa assegurant que complia els requisits fixats però el Ministeri considera que la comunitat encara no compleix tots els requisits per canviar de fase. El responsable de Sanitat, Fernando Simón, ha dit que la situació de Madrid és "favorable" però que encara s’ha de quedar “per prudència” en aquesta etapa per les seves característiques.  D’altra banda, Sanitat ha autoritzat que tot el País Valencià  avanci a la fase 1 - la setmana passada només es van autoritzar 10 de les 24 àrees sanitàries- i que Granada i Màlaga, les províncies pendents d’Andalusia, també avancin a la 1.  A Castella-la Manxa, passaran a fase 1 les altres tres províncies pendents: Toledo, Ciutat Real i Albacete. A Castella i Lleó,  passaran 42 àrees bàsiques que se sumen a les 26 que ja tenien autoritzades.  Les illes de Formentera, La Gomera, La Graciosa i El Hierro –que estaven a la 1- passen a la 2.

Summary: Sanitat rebutja que Madrid passi a la fase 1 i la manté a la 0 amb relaxament de mesures


Una grua bolcada ha obligat aquest dimarts al matí la C-55 a Sant Vicenç de Castellet (Bages) i a desviar el trànsit per la C-16, segons ha informat el Servei Català de Trànsit. Concretament, la circulació es troba interrompuda entre els quilòmetres 19,70 i 10,50, en sentit nord –cap a Manresa- i entre els quilòmetres 19,70 i 26,50, en sentit sud, cap a la C-16. L'accident s'ha produït passades les sis del matí i no ha causat ferits. Com a conseqüència d'aquesta incidència, s'han format retencions d'uns set quilòmetres. Els vehicles que passin per la C-16 no hauran d'abonar el peatge, tal com estableix el protocol en aquests casos, segons Trànsit, que ha afegit que no hi ha cap previsió de temps sobre quan es podrà retirar el vehicle.

Summary: Una grua bolcada obliga a tallar la C-55 a Sant Vicenç de Castellet


Les cooperatives agràries de Viladecans i Gavà donen per pràcticament perdudes les collites de primavera per culpa de les fortes pluges que han afectat el Parc Agrari del Baix Llobregat des del passat diumenge i que, un cop més, han deixat molts camps completament negats d'aigua. "No podem quantificar encara les pèrdues però creiem que poca cosa es salvarà. Es perdrà principalment la collita de patates i també la d'enciams, carbassons, pastanagues i naps", destaca Cales Faura, president de la cooperativa de Gavà. Els pagesos recorden que fa uns mesos van patir pèrdues del 60% de la collita pel Gloria i tornen a insistir en la necessitat d'invertir en noves infraestructures hidràuliques per millorar el drenatge al delta del Llobregat. El president de l’Agropecuària de Gavà, Josep Panyella recorda que entre l’any 2018 i el 2020 les pèrdues per negament han estat successives i que just quan estaven en negociacions amb les administracions per millorar els sistemes de drenatge de la zona la crisi del coronavirus ho ha tornat a aturar tot.  Panyella lamenta que les pèrdues provocades per les pluges d'aquesta setmana poden superar les que va causar el temporal Gloria que es van xifrar en 1,5 milions d'euros.  Els pagesos del delta del Llobregat recorden que les actuacions per millorar el drenatge dels camps i garantir la seva supervivència requereixen  una inversió de 2 milions d’euros, segons un estudi tècnic elaborat per les cooperatives de l’any 2018.

Summary: Els pagesos de Gavà i Viladecans donen per perdudes les collites de primavera per les pluges dels últims dies


La 41a edició de la baixada de raiers de Pobla de Segur (Pallars Jussà) s'ha celebrat, com ja és tradició, el primer cap de setmana del mes de juliol i enguany ho ha fet amb la presència de dues dones en dues de les quatre embarcacions. "No és el primer cop que baixen dones", ha explicat el president de l'Associació Cultural dels Raiers del Noguera Pallaresa, Eduard Bastús, tot i que ha puntualitzat que ara feia anys que no baixaven. La festa té per objectiu recordar la tradicional baixada de rais, que transportava fusta des del Pirineu fins al Delta de l'Ebre. El recorregut ha començat a la presa de Llania i ha finalitzat al Pont de Claverol, on els 24 raiers i raieres han estat rebuts per un públic entregat que els ha animat fins al final.

Summary: Quatre rais rememoren el transport fluvial de la fusta a la Pobla de Segur amb dues dones sobre les embarcacions


Prop d'una vintena d'eurodiputats de diversos països i grups polítics s'han concentrat aquest dimarts a l'entrada principal del Parlament Europeu, a Brussel·les, per protestar contra l'empresonament dels presidents de l'ANC, Jordi Sànchez, i Òmnium Cultural, Jordi Cuixart. Sostenint cartells amb la imatge dels dos líders i el missatge en anglès 'llibertat pels presos polítics catalans", els concentrats han reivindicat l'alliberament de Sànchez i Cuixart. Després dels eurodiputats, han agafat el relleu diverses persones convocades per l'ANC de la capital belga, que han lluït també cartells de denúncia i estelades. Entre els diputats que han assistit a les portes del Parlament Europeu aquest dimarts al migdia per la protesta hi ha polítics dels Conservadors i Reformistes Europeus (ECR), els liberals (ALDE), els Verds/ALE o l'Esquerra Unitària Europea/Esquerra Verda Nòrdica (GUE/NGL). Un d'ells és l'europarlamentari i exministre d'Exteriors eslovè Ivo Vajgl, d'ALDE. Vajgl afirma a l'ACN que tem que el govern de Madrid "està cometent un error rere l'altre" i està en "conflicte" amb els principis "bàsics" de la democràcia. "Si en algun país del món, algú empresonés els líders de manifestacions pacífiques cridaríem que s'estan vulnerant drets humans", afirma. "El mateix s'aplica a Espanya", afegeix. Segons Vajgl, l'empresonament "és una molt molt mala manera [de reaccionar]". "En lloc d'acceptar l'oferta d'un diàleg obert i just, el govern espanyol fa ús de la repressió i pensa en més mesures repressives", lamenta l'eurodiputat. L'eslovè considera que "no és un problema d'Espanya", sinó "un problema creixent en la democràcia Europea". Per la seva banda, el flamenc Mark Demesmaeker (ECR), que també ha assistit a la concentració, assegura que Espanya ha creuat una "nova línia vermella" amb l'empresonament de Sànchez i Cuixart. "No pot ser considerat un fet criminal", afirma sobre les manifestacions pacífiques. "Pots esperar que això passi a Turquia o a Rússia però no a la Unió Europea", diu Demesmaeker a l'ACN. "Espanya no està respectant la democràcia i els drets humans", denuncia l'eurodiputat. Demesmaeker recorda que ell va veure amb els seus propis ulls "la violència policial" de l'1 d'octubre, ja que era a Catalunya pel referèndum. Lamenta també que davant dels darrers esdeveniments la Comissió Europea "es mantingui en silenci". "Estic decebut i enfadat", sentencia. Per la seva banda, la presidenta de l'Esquerra Unitària Europea/Esquerra Verda Nòrdica, Gabriele Zimmer, afirma en declaracions a l'ACN després de la concentració que no està "contenta" per l'empresonament dels líders catalans perquè el govern de Madrid i les institucions de l'Estat "haurien d'haver evitat tot el que pogués escalar la situació". "Ara tenim una situació molt complicada entre Catalunya i el govern espanyol i cal calmar la situació", afegeix. En aquest sentit, fa una crida a Madrid perquè trobi "solucions polítiques" i la manera d'iniciar un "diàleg" amb Catalunya. "Hem vist la protesta d'ahir a la nit arran de la detenció dels dos líders de la societat civil i la gent entén que la situació està escalant", explica l'alemanya, que insisteix en el fet que no es "necessita" més escalada. Per altra banda, l'eurodiputada Ana Gomes, dels socialistes, que no ha assistit a la concentració, diu en una entrevista amb l'ACN que està "preocupada" perquè l'empresonament condueixi a una "escala de la tensió" quan el que cal és "diàleg" i "negociació". "La negociació d'un marc constitucional que pugui ajustar-se a les demandes i a les afirmacions nacionals de Catalunya", explica. Li preocupa, diu, que els darrers esdeveniments només generin "més tensió i violència". Per ella la solució passa per una negociació sobre una revisió de la constitució. "Al meu país, Portugal, la constitució s'ha reformat set vegades", afegeix. A banda d'eurodiputats estrangers, no hi han faltat els catalans d'ERC Jordi Solé i Josep Maria Terricabras, el del PDeCAT Ramon Tremosa i el d'ICV Ernest Urtasun. Josep Maria Terricabras afirma a l'ACN que les detencions de Sànchez i Cuixart són "un atac terrible" a la llibertat d'expressió i a la llibertat de manifestació. A més, el polític indica que a Europa "se sap tot" i que si les institucions europees reaccionen "poc" i amb "lentitud" davant dels esdeveniments és perquè "defensen els estats". Per una altra banda, Jordi Solé indica que és una "vergonya" que hi hagi "presoners polítics" l'any 2017. "Mai hauria pensat que durant la meva vida de ciutadà amb plens drets veuria aquesta situació", admet. En aquesta línia, Solé assenyala que tant Sànchez com Cuixart han estat empresonats pel que "pensen i defensen". "El senyor Rajoy és una incomoditat per a Europa encara que els mandataris no s'atreveixin a expressar-ho", declara. Per la seva banda, Ramon Tremosa es mostra "content" per les reaccions dels europarlamentaris davant les detencions de Sànchez i Cuixart. Tot i això, explica que "espera" que la Unió Europea deixi de tenir un discurs "segrestat per algunes grans capitals" i que "defensi" valors europeus com ara la llibertat i la democràcia. "Espero que Europa estigui a l'altura dels valors europeus que ha de defensar", afegeix.

Summary: Una vintena d'eurodiputats protesten davant del Parlament Europeu per l'empresonament de Sànchez i Cuixart


L'home ferit en l'accident de Gandesa de diumenge en el que va morir una dona està en estat crític, segons ha informat el Servei Català de Trànsit. Un xoc frontal entre dos turismes a l'N-240 va provocar la mort de la conductora d'un d'ells. La víctima és C.M.M., de 52 anys i veïna del municipi. L'altre conductor va ingressar a l'Hospital Joan XXIII. Els fets van tenir lloc al quilòmetre 803 de la carretera. Els Mossos d'Esquadra van rebre l'avís a les 20.12 hores. Amb aquesta víctima ja són 33 les persones que han mort en accidents de trànsit a la xarxa viària interurbana de Catalunya aquest any. Arran de l'accident es van activar quatre patrulles dels Mossos, set dotacions dels Bombers, i sis ambulàncies i el servei de suport psicològic del Sistema d'Emergències Mèdiques (SEM). L'N-240 es va tallar en el punt del sinistre fins a les 22.11 hores, tot i que es van fer desviaments.

Summary: En estat crític el ferit de l'accident de Gandesa on va morir una dona diumenge


Mascareta obligatòria, respectar la distància social i amb les obres d'art, i sense activitats ni inauguracions fins més endavant. Així serà la reobertura de les galeries d'art en la fase 1 de la desescalada, que d'entrada arrenca dilluns només al Camp de Tarragona, l'Ebre i el Pirineu. Les restriccions d'aforament perjudiquen menys aquest sector cultural que els museus o les arts escèniques, indica a l'ACN el gerent del Gremi de Galeristes d'Art de Catalunya, Jordi Pijoan. Però dos mesos amb les persianes abaixades han reduït la venda d'art a "gairebé a zero" i el calendari expositiu de l'any ha quedat alterat. Per si fos poc, els galeristes han viscut fins a última hora amb la incertesa sobre qui podria obrir finalment dilluns. Els galeristes catalans treballaven fins dimecres amb l'escenari que dilluns 11 de maig podrien aixecar persianes i reprendre l'activitat, amb les mesures sanitàries necessàries. De fet des del Gremi s'estimava que ho farien ja un 50%, i encara més al llarg de la setmana. Però la proposta de la Generalitat de mantenir bona part de les regions sanitàries (menys el Camp de Tarragona, l'Ebre i el Pirineu) en la fase zero encara uns dies més els va agafar a contrapeu i ha molestat el Gremi. Acceptada la proposta per part del govern espanyol, només 3 de les 40 galeries del Gremi (totes a l'àrea de Tarragona), podran reprendre l'activitat dilluns.  "Ens hem quedat amb cara de tontos. Portem dies demanant que es preparin les mesures", critica Jordi Pijoan. El Gremi va adreçar divendres una carta a la consellera de Salut, Alba Vergés, queixant-se d'aquest "problema comunicatiu" entre el departament i les institucions representatives de sectors comercials i empresarials. Un Gremi que respon per una quarantena de galeries, l'associació Art Barcelona en representa trenta més, i en total a Catalunya n'hi ha unes 150. Pijoan calculava que dilluns haurien pogut obrir un 50% i que al llarg de la setmana altres anirien aixecant la persiana altres, amb comptagotes. Però, ara, a la majoria els caldrà esperar. Sobre aquest contratemps, el representant del Gremi apunta que almenys tenen "la sort" que molts galeristes són autònoms, sovint sense treballadors a càrrec, i que poc o molt han seguit treballant des de casa. "Però si altres s'havien animat a retirar ja l'ERTO, amb generositat i perquè els treballadors tornessin a la normalitat ràpid, ara els hauran posat en un compromís", destaca. El canvi ha estat tan "precipitat" –afirma- que hores d'ara no es veu capaç de quantificar quants han pogut quedar en aquest impàs.   Preparats per reobrir Si més no, quan sigui l'hora d'obrir de forma generalitzada, segur que estaran "preparades", es consola el gerent del Gremi. A més, aquest sector cultural es veu menys agreujat que d'altres quant a les restriccions d'aforament (fins al 30%), i això desestressa una mica els galeristes de cara al dia a dia de la nova normalitat. Això sí, la mascareta serà obligatòria per entrar, i s'haurà de respectar la distància de seguretat entre persones però també respecte les obres d'art (una convenció que ja funciona però que ara s'extremarà). Els locals també disposaran de gel hidroalcohòlic, detalla Pijoan.  La tornada es farà majoritàriament amb les exposicions que ja acollien les galeries abans del tancament. I és que ni en la primera ni en la segona fase de la desescalada es poden celebrar inauguracions dins dels centres, i tampoc activitats culturals o visites guiades. Per tot plegat, el calendari de l'any ha quedat alterat i hi haurà exposicions que potser no es faran, i d'altres que es reprogramaran, apunta el galerista.  A més, la compra d'art en aquest període s'ha estancat. Les vendes han quedat "gairebé a zero", constata Pijoan. L'escenari no és, doncs, esperançador. I les ajudes anunciades des del Ministeri (preveu invertir 1MEUR pel conjunt de les arts visuals), són "miserables" a parer del president dels gremi de galeristes. Pijoan es mostra més content amb les mesures proposades per la Generalitat en la línia d'ampliar les subvencions ja existents. "Ho veiem molt més segur i seriós".  En aquest context, el president del gremi adverteix que potser els galeristes es veuran abocats a canviar la "labor altruista", "pròpia de fundacions i museus públics", amb què sovint complementen el sistema de les arts visuals. "Si abans, moltes vegades, les galeries feien una funció cultural i no tant enfocada a la venda, a partir d'ara i per poder continuar haurem d'assegurar la viabilitat econòmica de les exposicions", avisa. "Per això necessitarem el suport de les institucions públiques i de la ciutadania amant de l'art".

Summary: Tornar a les galeries d'art: mascareta obligatòria, distanciats de les obres i sense inauguracions


Els gairebé 8.300 afiliats de la mútua de funcionaris de Barcelona s'incorporaran al sistema sanitari públic. Així ho han acordat el Departament de Salut i l'Ajuntament, que es faran càrrec del deute dels 22,8 MEUR que acumula l'Institut de Prestacions d'Assistència Mèdica al Personal Municipal, anomenat PAMEM per les sigles originals del Patronato de Asistencia Médica a los Empleados Municipales. Aquest organisme es va crear l'any 1950 per oferir assistència sanitària al col·lectiu de funcionaris i va arribar a atendre més de 32.000 persones. Ara bé, la disminució dels beneficiaris i el seu envelliment ha provocat que la mútua estigui registrant un important dèficit. El consistori destinarà l'aportació anual que feia al PAMEM a nous serveis de salut per a la ciutadania més vulnerable, com per exemple en matèria odontològica. Si l'any 1993 ja es va acordar que els nous funcionaris municipals ja s'incorporarien al sistema català de salut, aquest divendres Generalitat i Ajuntament han anunciat un acord per tancar la mútua i incorporar els beneficiaris que encara té, 8.279, al Servei Català de la Salut. D'aquesta forma, PAMEM continuarà ocupant-se dels centres d'atenció primària que ara gestiona però ja no prestarà aquest servei de mútua. Passarà a dir-se Atenció Primària de Salut Pamem i serà una entitat pública adscrita al Consorci Sanitari de Barcelona. El nombre d'afiliats ha anat disminuint progressivament, amb una reducció de 5.500 en els últims quatre anys. Ara mateix el 53% (4.368) són pensionistes o els seus beneficiaris, 2.626 són treballadors municipals en actiu i 1.285 són cònjuges, fills o nets d'aquests. El 80% dels funcionaris actuals ja estan integrats en el sistema de cobertura sanitària del CatSalut. La resta ho farà ara en un procés que durarà tres mesos.  El deute de 22,8 MEUR que acumula PAMEM l'assumiran Ajuntament i Generalitat en la mateixa proporció que la seva participació en aquesta entitat, és a dir, 60-40. Així, el consistori cobrirà dues terceres parts del dèficit i augmentarà en 3,75 MEUR la seva aportació a les inversions previstes en el conveni de millora d'equipaments sanitaris de la ciutat signat el passat mes de juliol, compensant així el fet que el CatSalut assumirà amb els seus propis recursos a partir d'ara l'assistència sanitària de tots els afiliats de l'antiga mútua. En roda de premsa a l'Ajuntament de Barcelona, l'alcaldessa, Ada Colau, ha destacat que aquest acord és important perquè "el que fa és acabar amb una anomalia que tenia unes raons històriques però que ara ja no té raó de ser, a més de ser deficitària". L'ha justificada en el seu moment, fins i tot ha apuntat que els seus avis n'eren usuaris, però ha apuntat que ara mateix cal garantir l'equitat entre treballadors municipals.  Al seu parer, aquest pas cal veure'l "en positiu", perquè les persones afectades en realitat "milloren la seva situació i no perden, sinó que se sumen a un sistema català de salut de moltíssima qualitat".  En la mateixa línia, el conseller de Salut, Toni Comín, ha argumentat que aquesta empresa estava generant un dèficit que cada vegada és més gran per l'evolució demogràfica dels seus afiliats, i ha celebrat que Ajuntament i Govern hagin aplicat "valentia política" i hagin pres una decisió al respecte.  També ha destacat que aquest acord suposa una "millora de les condicions sanitàries de les persones" afiliades al PAMEM, perquè ara disposaran de tot el sistema públic de salut, mentre que fins aquest moment només hi podien accedir si eren derivats. Comín ha remarcat la "col·laboració institucional" entre Generalitat i consistori, "que no para de donar fruits".  Tres nous serveis de salut per als ciutadans més vulnerables i els nens L'alcaldessa ha destacat que els recursos que fins ara destinava el consistori cada any a mantenir aquesta mútua, més de 2 MEUR, ara es dedicaran a nous serveis de salut per als ciutadans més vulnerables en matèria d'odontologia i podologia. També s'inclourà un servei de medicina esportiva. Tot plegat servirà perquè la vintena de treballadors actuals de PAMEM mantinguin la seva ocupació. Pel que fa al servei d'odontologia, es cobriran els tractaments que no cobreix el CatSalut per a persones sense recursos. La comissionada de Salut, Gemma Tarafa, ha estimat que es podran fer 3.000 tractaments a partir del darrer trimestre del 2017. Es farà el mateix amb els tractaments de podologia, complementant la cartera de serveis del sistema públic, amb una previsió de 1.000 actuacions per a persones vulnerables. Tots ells aniran derivats per serveis socials. El tercer capítol és el de la medicina de l'esport, amb exploracions, campanyes d'educació de salut i activitat física i assessorament mèdic i esportiu en centres esportius municipals. Se'n beneficiaran adolescents becats per l'Institut Barcelona Esports, nens federats i usuaris dels gimnasos municipals.

Summary: Els gairebé 8.300 afiliats de la mútua de funcionaris de Barcelona s'incorporen al sistema sanitari públic